গত ১০ মে’২০১৮ তারিখ বিকাল ৩ ঘটিকায় অক্সফ্যাম ইন বাংলাদেশ এর আর্থিক সহযোগীতায় ন্যাশনাল আ্যালায়েন্স অব হিউম্যানিটারিয়ান এক্টরস, বাংলাদেশ (নাহাব) এবং এমপাওয়ারিং লোকাল এন্ড ন্যাশনাল হিউম্যানিটারিয়ান এক্টরস (এলনা) প্রকল্প এর যৌথ উদ্যোগে লোকালাইজেসান ক্যাফে অন চার্টার ফর চেঞ্জ (Localisation Cafe on Charter for Change) এর আয়োজন করা হয়েছে। মানবিক সহায়তামূলক কর্মকান্ড আরও বেশী স্থানীয় সক্ষমতায় পরিচালনার জন্য এর বাস্তবায়ন পদ্ধতিতে সুনির্দিষ্ট পরিবর্তন আনার লক্ষ্যেই চার্টার ফর চেঞ্জ গৃহীত হয়েছে। দুর্যোগে আক্রান্ত জনগোষ্ঠীকে দ্রুততার সাথে মানবিক সহায়তা দান, পরিচালনা ব্যয় নুন্যতম পর্যায়ে কমিয়ে আনা এবং স্থানীয় পর্যায়ের সংশ্লিষ্ট সংস্থাসমূহকে সক্ষমতা অর্জনের মাধ্যমে সরাসরি বাস্তবায়ন প্রক্রিয়ায় নেতৃত্ব দানই এ অঙ্গীকারসমূহের অন্যতম বৈশিষ্ট্য। মানবিক কর্মকান্ড সম্পর্কিত বিশ্ব সম্মেলনে (World Humanitarian Summit) ২৯টি আন্তর্জাতিক সংস্থা এতে স্বাক্ষর করেছিল এবং ২০১৮ সালের মে মাসের মধ্যে ৮টি অঙ্গীকার বাস্তবায়নের প্রতিজ্ঞা করা হয়েছিল। বর্তমানে স্বাক্ষরকারী মোট সংস্থা ৩১টি এবং আরো ২০০টির বেশী মানবিক সহায়তা দানকারী সংস্থা চার্টার ফর চেঞ্জ অনুমোদন করেছে। ক্যাফে আয়োজনের মূল উদ্দেশ্য ছিল বাংলাদেশী স্বাক্ষরকারী ও স্বীকৃতিদানকারী সংস্থাসমূহের সাথে আলোচনা ও পর্যালোচনার মাধ্যমে অদ্যাবধি এইসব প্রদত্ত অঙ্গীকারসমূহের কতটুকু অর্জিত হয়েছে সে সম্পর্কে সম্যক ধারনা পাওয়া । উক্ত অনুষ্ঠানে বাংলাদেশ দুর্যোগ ব্যবস্থাপনা অধিদপ্তরের মহা পরিচালক জনাব মোঃ রিয়াজ আহমেদ সহ দাতা সংস্থা, আন্তর্জাতিক, দেশীয় ও স্থানীয় বিভিন্ন সংস্থাসমূহের কান্ট্রি ডিরেক্টর, নির্বাহী পরিচালক ও উচ্চপদস্থ কর্মকর্তাবৃন্দ উপস্থিত ছিলেন। সমগ্র অনুষ্ঠানটি পরিচালনা করেছেন নাহাব এর চেয়ারপার্সন এবং ঢাকা আহছ্ানিয়া মিশনের নির্বাহী পরিচালক জনাব ড. এম এহ্ছানুর রহমান।